CELEX: 52009XG0130(01)
Language: lt
Date: 2009-01-30 00:00:00
Title: Tarybos išvados dėl bendro mokslinių tyrimų programavimo Europoje reaguojant į svarbiausias visuomenės problemas

30.1.2009   
            
            
               LT
            
            
               Europos Sąjungos oficialusis leidinys
            
            
               C 24/3
            
         Tarybos išvados dėl bendro mokslinių tyrimų programavimo Europoje reaguojant į svarbiausias visuomenės problemas
   (2009/C 24/04)
   EUROPOS SĄJUNGOS TARYBA,
   PRIMINDAMA
   
               —
            
            
               savo rezoliuciją dėl Mokslinių ir techninių tyrimų komiteto (CREST) (1995 m. rugsėjo 28 d.) (1), kuria šiam komitetui leidžiama visų pirma skatinti Bendrijos ir valstybių narių vykdomą jų mokslinių tyrimų ir technologinės plėtros veiklos koordinavimą, kad būtų užtikrintas nacionalinės politikos ir Bendrijos politikos tarpusavio suderinamumas,
            
         
               —
            
            
               savo rezoliucijas dėl Europos mokslinių tyrimų ir inovacijų erdvės (ERA) sukūrimo (2000 m. birželio 15 d.) ir dėl Europos mokslinių tyrimų ir inovacijų erdvės įgyvendinimo: Sąjungos veiksmų mokslinių tyrimų srityje gairės (2002–2006 m.) (2000 m. lapkričio 16 d.),
            
         
               —
            
            
               savo išvadas dėl plėtojant Europos mokslinių tyrimų erdvę padarytos pažangos ir naujo postūmio (2002 m. lapkričio 26 d.),
            
         
               —
            
            
               Komisijos žaliąją knygą „Europos mokslinių tyrimų erdvė. Naujos perspektyvos“,
            
         
               —
            
            
               savo išvadas dėl mokslo ir technologijų ateities Europoje (2007 m. lapkričio 23 d.),
            
         
               —
            
            
               savo išvadas dėl Komisijos komunikato „Europos strateginis energetikos technologijų planas (SET planas). Ateities, kurioje taikomos mažai anglies dvideginio išmetančios technologijos, kūrimas“ (2008 m. vasario 28 d.),
            
         
               —
            
            
               savo išvadas „Liublianos proceso“ pradžia: visiško Europos mokslinių tyrimų erdvės įgyvendinimo link (2008 m. gegužės 30 d.),
            
         
               —
            
            
               savo išvadas dėl valstybių narių bendro įsipareigojimo kovoti su neurodegeneracinėmis ligomis, visų pirma Alzhaimerio liga (2008 m. rugsėjo 26 d.),
            
         
               —
            
            
               savo 2008 m. pagrindinių klausimų dokumentą (KIP): Konkurencingumo tarybos pasiūlymas pavasario Europos Vadovų Tarybai (2008 m. vasario 25 d.), kuriame ji paragino valstybes nares ir Komisiją toliau plėtoti bendro mokslinių tyrimų programų rengimo iniciatyvas tose srityse, kuriose aktualu taikyti šį metodą, kad būtų galima strategiškiau ir struktūriškiau pradėti vykdyti naujas bendras programas ir skelbti bendrus projektų konkursus,
            
         
               —
            
            
               2008 m. kovo 13–14 d. Europos Vadovų Tarybos išvadas, kuriomis pradedamas naujas atnaujintos Lisabonos ekonomikos augimo ir darbo vietų kūrimo strategijos (2008–2010 m.) ciklas ir patvirtinama, kad siekiant visapusiškai pasinaudoti Europos piliečių inovacijų ir kūrybiškumo potencialu reikia visų pirma skirti dėmesį naujų bendro mokslinių tyrimų programavimo iniciatyvų rengimui.
            
         
               1.
            
            
               PRIPAŽĮSTA, kad globalizacijos ir pasaulinės konkurencijos stiprėjimo sąlygomis Europoje geriau suvokiama, kad yra bendrų didelių visuomenės problemų, kurių jokia valstybė narė viena negali išspręsti. Pavyzdžiui, tam tikri klausimai, susiję su klimato kaita, gyventojų senėjimu, energijos, vandens ar maisto tiekimu, bankininkystės finansais ir saugumu (2), yra tokios apimties, kad Europa turi parengti tvirtesnius, geriau koordinuojamus, darnesnius ir bendresnius atsakomuosius veiksmus, kuriais reaguojama į šias problemas.
            
         
               2.
            
            
               PRIMENA įvairiose valstybėse narėse, įskaitant regionų lygiu, moksliniams tyrimams ir inovacijoms skiriamų viešųjų lėšų apimties svarbą ir PABRĖŽIA mokslinių, finansinių bei žmogiškųjų išteklių poreikį ir bei jų potencialą siekiant glaudesnio valstybių narių bendradarbiavimo, užtikrinamo įgyvendinant bendras iniciatyvas, konkrečiai skirtas reaguoti į svarbias visuomenės problemas, kad būtų sustiprintas Europos gebėjimas panaudoti savo mokslinių tyrimų rezultatus visuomenės ir pasaulinio jos ekonomikos konkurencingumo apčiuopiamai naudai.
            
         
               3.
            
            
               PABRĖŽIA svarbų Bendrojoje mokslinių tyrimų ir technologinės plėtros programoje numatytų Bendrijos priemonių, pavyzdžiui, ERA-NET, ERA-NET + ir iniciatyvų pagal 169 straipsnį, vaidmenį sutelkiant valstybių narių mokslinius ir finansinius išteklius, kad būtų įgyvendintos visiems svarbios MTTP iniciatyvos ir RAGINA toliau jomis naudotis imantis bendrų atsakomųjų veiksmų reaguojant į svarbiausias visuomenės problemas.
            
         
               4.
            
            
               Taip pat PRIPAŽĮSTA programų, kurias vykdo kelių valstybių narių mokslinių tyrimų nacionalinės agentūros bei organizacijos, įskaitant regionų lygiu, ir tarptautinės organizacijos, taip pat pasitelkiant tarpvalstybines ir tarpvyriausybines iniciatyvas šioje srityje (EUREKA, COST) vykdomos koordinavimo veiklos svarbą ir RAGINA toliau vykdyti šią veiklą.
            
         
               5.
            
            
               PRIPAŽĮSTA, kad be jau turimų regioninių, nacionalinių, tarpvyriausybinių ir Bendrijos priemonių, jau taikomų sutelkiant ir koordinuojant MTTP skirtas nacionalines pastangas, vis labiau reikia naujo labiau strateginio požiūrio. Šis požiūris turėtų būti grindžiamas bendru visiems svarbių visuomenės problemų nustatymu ir sustiprintu valstybių narių politiniu įsipareigojimu imtis bendrų ar suderintų atsakomųjų veiksmų, siekiant padidinti Europoje MTTP skiriamo viešojo finansavimo veiksmingumą ir efektyvumą.
            
         
               6.
            
            
               Atsižvelgdama į tai, PALANKIAI VERTINA Komisijos komunikate „Bendras mokslinių tyrimų programavimas. Bendradarbiavimas siekiant veiksmingiau spręsti bendrus uždavinius“ suformuluotą bendro programavimo koncepciją ir tikslus; šiame komunikate raginama įgyvendinti valstybių narių vykdomą procesą, skirtą suaktyvinti jų bendradarbiavimą MTTP srityje siekiant geriau reaguoti į svarbiausias visuomenės problemas visos Europos arba pasaulio mastu, nes tuomet viešiesiems moksliniams tyrimams tenka vienas iš svarbiausių vaidmenų.
            
         
               7.
            
            
               PABRĖŽIA, kad pripažįstama valstybių narių ir regionų kompetencija pasirinkti mokslinių tyrimų bei inovacijų politiką ir vykdyti susijusį išteklių paskirstymą, tačiau vykdant programavimą valstybės narės ir BP dalyvaujančios asocijuotosios šalys turėtų dalyvauti savanoriškumo pagrindu ir laikydamosi kintamosios geometrijos bei atviros prieigos principų. Jų dalyvavimas bendrame programavime taip pat turėtų būti grindžiamas moksline kompetencija ir visišku jų narių mokslinių tyrimų potencialo išnaudojimu.
            
         
               8.
            
            
               RAGINA valstybes nares, padedant Komisijai, apsvarstyti, kaip rengiant ir įgyvendinant bendrą programavimą geriausia spręsti šiuos klausimus:
               
                           —
                        
                        
                           nuoseklūs metodai, susiję su tarpusavio vertinimo procedūromis,
                        
                     
                           —
                        
                        
                           nuoseklūs metodai, susiję su prognozavimo veikla ir bendrų programų vertinimu,
                        
                     
                           —
                        
                        
                           nacionalinių ar regioninių institucijų taikomas nuoseklus tarpvalstybinių mokslinių tyrimų finansavimo metodas,
                        
                     
                           —
                        
                        
                           veiksmingos priemonės, skirtos užtikrinti optimalų mokslinių tyrimų rezultatų platinimą ir naudojimą, inter alia, pasitelkiant intelektinės nuosavybės teisių apsaugos, valdymo ir leidimo jomis naudotis bendrą praktiką,
                        
                     
                           —
                        
                        
                           įvairių mokslo bendruomenių ir prireikus pramonės bendruomenių įtraukimas į veiklą.
                        
                     
         
               9.
            
            
               MANO, kad šie kriterijai turėtų padėti nustatyti bendro programavimo temas:
               
                           —
                        
                        
                           turi būti pakankamas ir veiksmingas atitinkamų valstybių narių dalyvavimas,
                        
                     
                           —
                        
                        
                           tema turi būti susijusi su Europai ar pasauliui svarbia problema ir pakankamai dėmesio turi būti skirta aiškiems ir realistiškiems tikslams, kurie gali būti nustatyti, o jų vykdymas stebimas,
                        
                     
                           —
                        
                        
                           ji turi užtikrinti aiškią pridėtinę vertę visiems moksliniams tyrimams, šiuo metu finansuojamiems iš nacionalinių ir Bendrijos viešųjų lėšų, tiek masto ekonomijos, tiek geriausios teminės aprėpties atžvilgiu,
                        
                     
                           —
                        
                        
                           plėtojant temą turi būti įtraukti atitinkami tiek regioniniai, tiek nacionaliniai ir Europos suinteresuotieji subjektai, įskaitant, atitinkamais atvejais, ne tik mokslo bendruomenes ir finansavimo agentūras, bet ir privatųjį sektorių,
                        
                     
                           —
                        
                        
                           bendro programavimo būdu turi būti suteikiama galimybė kokybiškų viešųjų mokslinių tyrimų rezultatais užtikrinti naudą Europos piliečiams ir Europos konkurencingumui, taip pat padidinti Europos MTTP skiriamo viešojo finansavimo veiksmingumą ir poveikį įtraukiant svarbiausias šios srities viešąsias iniciatyvas.
                        
                     
         
               10.
            
            
               PRAŠO valstybių narių bendradarbiauti tam skirtos sudėties Mokslinių ir techninių tyrimų komitete (toliau – Bendro programavimo aukšto lygio grupė), kad laikantis priede pateikiamų įgaliojimų būtų galima nustatyti bendro programavimo temas, kurios bus pasirinktos surengus plačias viešąsias konsultacijas su įvairiomis regioninėmis, nacionalinėmis ir Europos mokslo bendruomenėmis bei atitinkamais atvejais su privačiuoju sektoriumi.
               Atsižvelgiant į 8 punkte nustatytus pagrindinius reikalavimus, kiekviename Bendro programavimo aukšto lygio grupei vieno ar kelių jos narių pateiktame pasiūlyme dėl temos turėtų būti išdėstyti preliminarūs pasiūlymai dėl bendro programavimo iniciatyvų bendros vizijos, valdymo ir įgyvendinimo. Bendro programavimo aukšto lygio grupė turėtų įvertinti kiekvieną pasiūlymą dėl bendro programavimo temos remdamasi 9 punkte nustatytais kriterijais.
            
         
               11.
            
            
               PRAŠO Bendro programavimo aukšto lygio grupės tinkamu laiku nustatyti ir pagrįsti pirmąjį sąrašą, kurį sudarytų ribotas bendro programavimo temų skaičius; ir PRAŠO Komisijos neviršijant savo kompetencijos ribų pateikti pasiūlymą dėl Tarybos rekomendacijos siekiant pasirengti bendro programavimo iniciatyvų, atitinkančių Bendro programavimo aukšto lygio grupės nustatytas temas, įgyvendinimo pradžiai ir dabartinės mokslinių tyrimų padėties kiekvienos iš šių temų srityje apžvalgą, kad Taryba galėtų patvirtinti bendro programavimo iniciatyvas ne vėliau kaip 2010 m.
            
         
               12.
            
            
               PABRĖŽIA, jog bendras programavimas yra valstybių narių vadovaujamas procesas ir kad Komisijos užduotis yra sudaryti palankesnes sąlygas temų nustatymo procesui bei teikti reikiamą paramą.
            
         
               13.
            
            
               Todėl PABRĖŽIA, kad reikia išanalizuoti esamų regioninių, nacionalinių, Bendrijos ir tarpvyriausybinių priemonių aktualumą ir potencialą reaguojant į nustatytas visuomenės problemas, bei PRAŠO Komisijos atlikti tokią analizę glaudžiai bendradarbiaujant su valstybėmis narėmis ir kitais suinteresuotaisiais subjektais ir prisidėti nustatant tinkamiausias priemones šioms problemoms spręsti;
            
         
               14.
            
            
               MANO, kad būtina pradėti įgyvendinti bendro programavimo iniciatyvą, skirtą kovai su neurodegeneracinėmis ligomis, visų pirma Alzhaimerio liga, ir PRAŠO Komisijos pateikti pasiūlymą dėl Tarybos rekomendacijos siekiant pasirengti šios bandomosios iniciatyvos įgyvendinimo pradžiai kuo anksčiau 2009 m.
            
         
               15.
            
            
               MANO, kad visas procedūras, susijusias su bendru mokslinių tyrimų programavimu Europos lygiu, reikės išnagrinėti laikantis bendro požiūrio į Europos mokslinių tyrimų erdvės valdymo optimizavimą, kaip numatyta Liublianos procese.
            
         
               16.
            
            
               PRAŠO Mokslinių ir techninių tyrimų komiteto, laikantis šių išvadų, kas dveji metai teikti Tarybai bendro programavimo ataskaitas; pirmosios ataskaitos tikimasi 2010 m.
            
         
      (1)  OL C 264, 1995 10 11, p. 4.
   
      (2)  Šis sąrašas neturi įtakos bendro programavimo temoms, kurios bus pasirinktos vėlesniame etape.
   
      PRIEDAS
      Bendro programavimo aukšto lygio grupės įgaliojimai
      
                  1.
               
               
                  Bendro programavimo aukšto lygio grupė:
                  
                              a)
                           
                           
                              yra specialios paskirties Mokslinių ir techninių tyrimų komiteto sudėtis; grupę sudaro valstybių narių ir Komisijos bei, atitinkamais atvejais, dalyvaujančių asocijuotųjų šalių aukšto rango atstovai;
                           
                        
                              b)
                           
                           
                              jai pirmininkauja Tarybai tuo metu pirmininkaujančios valstybės narės atstovas;
                           
                        
                              c)
                           
                           
                              jai pavedama, pasitelkiant nuolatinį procesą, nustatyti galimas bendro programavimo temas, kurios bus pasirenkamos po plačių konsultacijų su įvairiomis regioninėmis, nacionalinėmis ir Europos mokslo bendruomenėmis, taip pat prireikus su kitais 10 punkte nurodytais viešojo ir privačiojo sektorių suinteresuotaisiais subjektais;
                           
                        
                              d)
                           
                           
                              atsižvelgiant į tai, jai pavedama įvertinti kiekvieną jai pateiktą pasiūlymą remiantis 9 punkte nurodytais kriterijais;
                           
                        
                              e)
                           
                           
                              dalyvauja rengiantis Konkurencingumo tarybos diskusijoms dėl bendro programavimo ir rengiant sprendimus dėl šio programavimo, atsižvelgdama į Mokslinių ir techninių tyrimų komiteto įgaliojimus ir nedarydama poveikio Nuolatinių atstovų komiteto pareigoms;
                           
                        
                              f)
                           
                           
                              inicijuoja svarstymus 8 punkte minimais klausimais.
                           
                        
            
                  2.
               
               
                  Komisija pagal savo kompetenciją teikia paramą aukšto lygio grupės darbui.
               
            
                  3.
               
               
                  Aukšto lygio grupės posėdžiuose dalyvausiančius savo atstovus valstybės narės paskirs iki 2009 m. sausio mėn. pabaigos.